Odločba Komisije

z dne 29. julija 1996

o načelnem priznavanju popolnosti dokumentacije, predložene v podroben pregled zaradi morebitne vključitve azoksistrobina v Prilogo I k Direktivi Sveta 91/414/EGS o dajanju fitofarmacevtskih sredstev v promet

(Besedilo velja za EGP)

(96/523/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 96/12/ES [2] in zlasti člena 6(3) Direktive,

ker je Direktiva 91/414/EGS predvidela pripravo seznama Skupnosti dovoljenih pesticidnih aktivnih snovi;

ker je 15. septembra 1995 Zeneca Agrochemicals nemškim oblastem predložil dokumentacijo o vključitvi aktivne snovi azoksistrobin v Prilogo I k Direktivi; ker so nemške oblasti Komisiji sporočile rezultate prvega pregleda popolnosti dokumentacije v zvezi z zahtevami glede podatkov in informacij iz Priloge II in, za vsaj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi; ker je zatem v skladu s predpisi člena 6(2) vlagatelj dokumentacijo predložil Komisiji in drugim državam članicam;

ker je Komisija 22. aprila 1996 dokumentacijo predložila Stalnemu odboru za zdravstveno varstvo rastlin na sestanku delovne skupine "zakonodaja" Odbora, med katerim so države članice potrdile prejem dokumentacije;

ker člen 6(3) Direktive predpisuje, da mora biti na ravni Skupnosti potrjeno, da dokumentacija načeloma izpolnjuje zahteve glede podatkov in informacij, predpisanih v Prilogi II, in zahteve za vsaj eno fitofarmacevtsko sredstvo, ki vsebuje zadevno aktivno snov iz Priloge III k Direktivi;

ker je takšna potrditev potrebna, da bi lahko nadaljevali s podrobnim pregledom dokumentacije in državam članicam dali možnost odobritve začasne registracije za fitofarmacevtska sredstva, ki vsebujejo omenjeno aktivno snov, upoštevajoč pogoje, določene v členu 8(1) Direktive, in zlasti pogoj za natančno oceno aktivne snovi in fitofarmacevtskega sredstva glede na zahteve Direktive;

ker takšna odločba ne posega v pravico, da se lahko od vlagatelja zahteva dodatne podatke ali informacije, če se med podrobnim pregledom izkaže, da so ti podatki ali informacije potrebni za sprejem odločbe;

ker je med državami članicami in Komisijo dogovorjeno, da bo Nemčija nadaljevala podroben pregled dokumentacije in Komisiji, čim prej in najpozneje v enem letu, posredovala ugotovitve svojega pregleda skupaj z vsemi priporočili o vključitvi ali nevključitvi ter vsemi pogoji v zvezi s tem; ker se bo po prejemu tega poročila podroben pregled nadaljeval s strokovnim znanjem in izkušnjami vseh držav članic v okviru Stalnega odbora za zdravstveno varstvo rastlin;

ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Za dokumentacijo, ki jo je Zeneca Agrochemicals predložil Komisiji in državam članicam glede vključitve azoksistrobina kot aktivne snovi v Prilogo I k Direktivi 91/414/EGS, in ki je bila 22. aprila 1996 predložena Stalnemu odboru za zdravstveno varstvo rastlin, se šteje, da načeloma izpolnjuje zahteve glede podatkov in informacij, predpisanih v Prilogi II, in zahteve za fitofarmacevtsko sredstvo, ki vsebuje zadevno aktivno snov iz Priloge III k Direktivi.

Člen 2

Ta odločba je naslovljena na države članice.

V Bruslju, 29. julija 1996

Za Komisijo

Franz Fischler

Član Komisije

[1] UL L 230, 19.8.1991, str. 1.

[2] UL L 65, 15.3.1996, str. 20.

--------------------------------------------------